钦定古今图书集成/明伦汇编/氏族典/第023卷 > 《廖用贤尚友录》 > 冯道根〈子懹〉
## 钦定古今图书集成/明伦汇编/氏族典/第023卷 > 《廖用贤尚友录》 > 冯道根〈子懹〉

按《梁书冯道根传》：“道根，字巨基，广平鄼人也。少失父，
家贫，佣赁以养母。年十三，以孝闻于乡里。郡召为主
簿，辞不就。年十六，乡人蔡道斑攻蛮锡城，为蛮所困，
道根救之，匹马转战，杀伤甚多。齐建武末，陈显达师
入汋均口，道根说显达弃船步进，显达不听。及败，军
人夜走，不知山路。道根每及险要，辄停马指示之，众”
赖以全。寻为汋均口戍副。高祖起义，师率乡人子弟
归高祖，高祖使隶王茂。茂伐沔，攻郢城，克加湖，道根
为前锋，陷阵朱雀航大战，斩获尤多。高祖即位，以为
骁骑将军，封增城县男，领文德帅，迁游击将军。陈伯
之反，随王茂讨平之。天监二年，为宁朔将军、南梁太
守，领阜陵城戍，与魏军战，败之，迁辅国将军。韦叡围
合肥，道根与诸军同进，所在有功。六年，魏攻锺离，高
祖复诏叡救之，道根为叡前驱，魏军败绩，进爵为伯。
还迁云骑将军，领直阁将军，改封豫宁县。累迁中权
中司马、右游击将军、武旅将军、历阳太守。八年，迁贞
毅将军、假节、督豫州诸军事、豫州刺史，领汝阴太守。
十一年，征为太子右卫率。十三年，出为信武将军、宣
惠司马、新兴永宁二郡太守。十四年，征为员外散骑
常侍、右游击将军，领朱衣直阁。十五年，为右卫将军。
高祖常指示沈约曰：“此人口不论勋。”约曰：“此陛下之
大树将军也。”十六年，复假节、都督豫州诸军事、信武
将军、豫州刺史。遇疾，自表乞还朝。征为散骑常侍、左
军将军。普通元年正月卒，时年五十八，谥曰威。子怀
嗣。